               EURÓPSKA KOMISIA
            V Bruseli6. 4. 2022
            COM(2022) 164 final
            2022/0107(NLE)

            Návrh
            ROZHODNUTIE RADY
            o pozícii, ktorá sa má v mene Európskej únie zaujať v Asociačnej rade zriadenej Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, pokiaľ ide o prijatie priorít partnerstva EÚ a Jordánska

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Asociačnej rade EÚ – Jordánsko v súvislosti s plánovaným prijatím priorít partnerstva EÚ a Jordánska na roky 2021 – 2027.

               2.Kontext návrhu

               2.1.Euro-stredomorská dohoda

               Euro-stredomorská dohoda o pridružení bola podpísaná 24. novembra 1997 v Bruseli a nadobudla účinnosť 1. mája 2002 (ďalej len „dohoda“). Táto dohoda tvorí právny základ bilaterálnych vzťahov medzi EÚ a Jordánskom.

               Cieľom dohody je:

               –poskytnúť primeraný rámec na politický dialóg, ktorý umožní rozvoj úzkych politických vzťahov medzi zmluvnými stranami,

               –vytvoriť podmienky na postupnú liberalizáciu obchodu s tovarom, službami a kapitálom,

               –podporovať rozvoj vyvážených hospodárskych a sociálnych vzťahov medzi zmluvnými stranami za pomoci dialógu a spolupráce,

               –zlepšovať životné a pracovné podmienky a zvyšovať produktivitu a finančnú stabilitu,

               –podporiť regionálnu spoluprácu s cieľom upevniť mierové spolužitie a hospodársku a politickú stabilitu,

               –rozvíjať spoluprácu v iných oblastiach spoločného záujmu.

               2.2.Asociačná rada EÚ – Jordánsko

               Asociačná rada EÚ – Jordánsko bola zriadená v rámci Euro-stredomorskej dohody (článok 89) ustanovujúcej pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, ktorá bola podpísaná 24. novembra 1997 a nadobudla platnosť 1. mája 2002
                  1
               .

               Asociačná rada má právomoc prijímať rozhodnutia na účely dosiahnutia cieľov dohody v prípadoch, ktoré sú v nej stanovené. Rozhodnutia sú pre zmluvné strany záväzné. Podľa rokovacieho poriadku predsedá Asociačnej rade striedavo EÚ a Jordánsko počas obdobia 12 mesiacov. Asociačná rada zasadá na ministerskej úrovni regulárne raz ročne.

               2.3.Pripravovaný akt Asociačnej rady EÚ – Jordánsko

               Asociačná rada EÚ – Jordánsko má na svojom XIV. zasadnutí prijať rozhodnutie týkajúce sa priorít partnerstva EÚ a Jordánska na roky 2021 – 2027 (ďalej len „pripravovaný akt“).

               Cieľom pripravovaného aktu je usmerňovať a formovať partnerstvo medzi EÚ a Jordánskom v rokoch 2021 – 2027.

               V rámci revidovanej európskej susedskej politiky
                  2
                prijatej v novembri 2015 sa stanovuje rámec na vymedzenie dvojstranných vzťahov s partnermi. Tie by mali byť obsiahnuté v politickom dokumente definovanom ako „priority partnerstva“, ktoré sú kľúčovým referenčným bodom pri dohode s partnerskými krajinami o obmedzenom súbore cielených priorít na nadchádzajúce roky. EÚ a Jordánsko sú silnými partnermi. Jordánsko je kľúčovým partnerom EÚ a EÚ si vysoko cení dôležitú zmierlivú úlohu, ktorú Jordánsko zohráva v regióne. V záujme ďalšieho posilnenia pevného a viacúrovňového vzťahu medzi oboma partnermi boli určené priority partnerstva, aby sa podporilo vykonávanie dohody o pridružení medzi EÚ a Jordánskom.

               „Priority partnerstva“ odrážajú spoločné záujmy a sústreďujú sa na oblasti, v ktorých je spolupráca EÚ a Jordánska prínosom pre obe strany. Hlavné politické priority vo vzťahoch medzi EÚ a Jordánskom na roky 2021 – 2027 sú: i) posilnenie spolupráce v oblasti regionálnej stability a bezpečnosti vrátane boja proti terorizmu; ii) podpora hospodárskej obnovy a stability, ekologického, digitálneho, inkluzívneho a vedomostného rastu, kvality vzdelávania a vytvárania dôstojných pracovných miest, a to aj pre mladých ľudí; iii) posilnenie dobrej správy vecí verejných, právneho štátu, demokratickej reformy a ľudských práv vrátane sociálnych a pracovných práv. V uvedenom kontexte sú Európska únia a Jordánsko odhodlané prehĺbiť spoluprácu v prierezových otázkach siahajúcich od stabilizácie a bezpečnosti po právny štát a ľudské práva, rodovú rovnosť a posilňovanie postavenia žien, dialóg s občianskou spoločnosťou, migráciu, mobilitu a riešenie násilného extrémizmu. Prierezovou prioritou je pokrok v účinnom vykonávaní rôznych zložiek partnerstva v oblasti mobility.

               3.Pozícia, ktorá sa má zaujať v mene Únie

               Pozíciou, ktorá sa má zaujať v mene Únie, by malo byť schválenie návrhu priorít partnerstva EÚ a Jordánska, ako sa uvádza v prílohe k tomuto návrhu.

               Priority partnerstva EÚ a Jordánska vyjadrujú spoločné ciele európskej susedskej politiky, ktorými sú spoločné priestory mieru, prosperity a stability. Zosobňujú jej hlavné prvky – diferenciáciu a spoločnú zodpovednosť, ale aj flexibilitu prispôsobiť sa meniacim okolnostiam, v zmysle dohody medzi EÚ a Jordánskom. Okrem toho sú v súlade s ambíciou demokratického, stabilnejšieho, ekologickejšieho a prosperujúcejšieho južného susedstva – ako strategickej priority pre EÚ – vyjadrenou v záveroch Európskej rady z 10. – 11. decembra 2020
                  3
               .

               V prioritách partnerstva sú zahrnuté aj ciele nového, ambiciózneho a inovatívneho programu pre Stredozemie, stanovené v spoločnom oznámení Komisie a vysokého predstaviteľa o južnom susedstve z 9. februára 2021
                  4
                a v následných záveroch Rady o obnovenom partnerstve s južným susedstvom zo 16. apríla 2021
                  5
               , ktorého cieľom je obnoviť spoluprácu a využiť nevyužitý potenciál tohto vzťahu. Podporuje účinné a včasné plnenie vzájomne dohodnutých hlavných iniciatív hospodárskeho a investičného plánu pre južných susedov,
                  6
                ktoré posilnia partnerstvo EÚ s Jordánskom a pomôžu chrániť naše spoločné statky v Stredozemskom regióne.

               Nový program pre Stredozemie ponúka príležitosti na vytváranie nových partnerstiev v oblasti strategických priorít ekologickej a digitálnej transformácie, ktoré prispejú k udržateľnosti, prosperite a odolnosti. V tomto úsilí budú EÚ a Jordánsko stavať na partnerstve s Jordánskom a pokračovať v plnení jordánskeho reformného programu. EÚ a Jordánsko budú naďalej konštruktívne spolupracovať ako spolupredsedovia Únie pre Stredozemie s cieľom podporiť silné partnerstvo naprieč Stredozemím.

               EÚ a Jordánsko potvrdili, že majú spoločné ciele a záujmy týkajúce sa snahy o mierový proces a návrat k stabilite a mieru v Sýrii. To by napokon mohlo umožniť dobrovoľný, bezpečný a dôstojný návrat utečencov. Zatiaľ je pre sýrskych utečencov v Jordánsku dôležité udržiavať úroveň pomoci a prístup k ochrane, vzdelávaniu, živobytiu a službám.

               V súlade s novým programom pre Stredozemie bude partnerstvo EÚ a Jordánska naďalej založené na spoločných hodnotách a dialógu a bude pokračovať v spoločnej sociálno-ekonomickej a politickej agende vrátane reforiem a ich plnenia v oblastiach, ako je dobrá správa vecí verejných, právny štát, ľudské práva, sociálna súdržnosť a rovnaké príležitosti pre všetkých, nediskriminácia, ochrana životného prostredia a klímy, makroekonomická stabilita a podnikateľské prostredie. Cieľom partnerstva bude ekologická, digitálna, odolná a spravodlivá obnova po pandémii COVID-19 v súlade s Agendou 2030 pre udržateľný rozvoj, Parížskou dohodou o zmene klímy a Európskou zelenou dohodou.

               Kľúčovou spoločnou prioritou a inovatívnym základným prvkom nového programu pre Stredozemie je urýchlenie dlhodobo udržateľnej sociálno-ekonomickej obnovy a vytvárania pracovných miest v južnom susedstve. Spoločný pracovný dokument útvarov o hospodárskom a investičnom pláne pre južné susedstvo pripojený k spoločnému oznámeniu, v ktorom Jordánsko zaujíma popredné miesto, je odhodlaným úsilím dať tomuto partnerstvu význam a zamerať sa na kľúčové projekty posilňujúce partnerstvo medzi EÚ a Jordánskom. Plnenie hlavných iniciatív hospodárskeho a investičného plánu nového programu pre Stredozemie prispeje k plneniu priorít partnerstva a bude dôležitou súčasťou spolupráce EÚ a Jordánska.

               Partnerstvo a prioritné oblasti spolupráce sa budú aj naďalej zachovávať prostredníctvom pravidelných politických stretnutí na vysokej úrovni; dialógov o hospodárskych, pracovných a sociálnych veciach, obchode, spravodlivosti, ľudských právach, demokratických procesoch, klíme a životnom prostredí; partnerstva EÚ a Jordánska v oblasti mobility; dohody EÚ a Jordánska o vede a technológiách a iných existujúcich oblastiach spolupráce; záväzku EÚ a Jordánska posilniť dialóg a spoluprácu v oblasti bezpečnosti a kybernetickej bezpečnosti vrátane boja proti násilnému extrémizmu a terorizmu; ako aj prostredníctvom prebiehajúcej bilaterálnej spolupráce na podporu Jordánska.

               Dokument o prioritách partnerstva okrem iného zohľadňuje podporu ľudských práv a dobrej správy vecí verejných, vonkajší rozmer migračných politík EÚ, intenzívnejšie zameranie na medzinárodnú spoluprácu v boji proti terorizmu a násilnému extrémizmu a potenciál obchodu prispievať k spravodlivému rast a dôstojnému zamestnaniu.

               Priority partnerstva EÚ a Jordánska boli vypracované po dôkladnej porade s príslušnými útvarmi Komisie a so zástupcami členských štátov EÚ v pracovnej skupine Rady pre Maghreb a Mašrek, ako aj po rokovaniach s jordánskymi náprotivkami. Konzultácie so širokou škálou zainteresovaných strán občianskej spoločnosti sa uskutočnili za pomoci delegácie EÚ v Jordánsku vrátane konzultácií, ktoré sa zaoberajú sociálnymi a hospodárskymi otázkami, otázkami ľudských práv a demokratizácie, ako aj odvetvím podnikania.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  7
               .

               4.1.2.Uplatnenie na tento prípad

               Asociačná rada EÚ – Jordánsko je orgán zriadený dohodou, konkrétne Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, ktorá bola podpísaná 24. novembra 1997 a nadobudla platnosť 1. mája 2002.

               Akt, ktorý má prijať Asociačná rada EÚ – Jordánsko, predstavuje akt s právnymi účinkami. Pripravovaný akt môže rozhodujúcim spôsobom ovplyvniť obsah právnych predpisov EÚ, konkrétne: jej politiku rozvojovej spolupráce vo vzťahu k Jordánsku. Dôvodom je, že priority partnerstva EÚ a Jordánska budú v rokoch 2021 – 2027 usmerňovať budúce vzťahy medzi EÚ a Jordánskom vrátane plánovania pomoci v kontexte rozvojovej spolupráce v rámci nového Nástroja susedstva a rozvojovej a medzinárodnej spolupráce a budú pre ne zdrojom informácií. Pripravovaným aktom sa nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spolupráce s treťou krajinou v rámci dohody o pridružení a európskej susedskej politiky. Opatrenia, ktorých prijatie sa predpokladalo, sa vo všeobecnosti týkajú všetkých oblastí, na ktoré sa vzťahuje dohoda o pridružení, a ich cieľom je ďalšie vykonávanie a prehĺbenie pridruženia medzi zmluvnými stranami. Z toho vyplýva, že oblasť, do ktorej dané rozhodnutie patrí, sa musí určiť s ohľadom na dohodu o pridružení ako celok. Hmotnoprávnym základom navrhovaného rozhodnutia je preto článok 217 ZFEÚ.

               4.3.Záver

               Právnym základom navrhovaného rozhodnutia by mal byť článok 217 v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Asociačnej rady EÚ – Jordánsko sa zmenia predchádzajúce priority partnerstva EÚ a Jordánska, prijaté rozhodnutím Asociačnej rady EÚ – Jordánsko č. 1/2016 z 19. decembra 2016, je vhodné ho po prijatí uverejniť v Úradnom vestníku Európskej únie.

               2022/0107 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v Asociačnej rade zriadenej Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, pokiaľ ide o prijatie priorít partnerstva EÚ a Jordánska

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Euro-stredomorská dohoda ustanovujúca pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (ďalej len „dohoda“) bola podpísaná 24. novembra 1997
                  8
                a nadobudla platnosť 1. mája 2002.

               (2)Podľa článku 91 ods. 1 Euro-stredomorskej dohody môže Asociačná rada prijímať rozhodnutia na účely dosiahnutia cieľov dohody. Asociačná rada EÚ – Jordánsko má na svojom XIV. zasadnutí prijať priority partnerstva EÚ a Jordánska.

               (3)Je vhodné stanoviť pozíciu, ktorá sa má zaujať v mene Únie v Asociačnej rade EÚ – Jordánsko, keďže dané rozhodnutie bude pre Úniu záväzné.

               (4)Cieľom pripravovaného aktu je usmerňovať a formovať partnerstvo medzi EÚ a Jordánskom v rokoch 2021 – 2027. EÚ a Jordánsko sú silnými partnermi. Jordánsko je kľúčovým partnerom EÚ a EÚ si vysoko cení dôležitú zmierlivú úlohu, ktorú Jordánsko zohráva v regióne. V záujme ďalšieho posilnenia pevného a viacúrovňového vzťahu medzi oboma partnermi boli určené priority partnerstva, ktorými sa partnerstvo bude riadiť v rokoch 2021 – 2027, aby sa podporilo plnenie dohody o pridružení medzi EÚ a Jordánskom,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na XIV. zasadnutí Asociačnej rady EÚ – Jordánsko, je založená na návrhu odporúčania Asociačnej rady EÚ – Jordánsko, ktorým sa prijímajú priority partnerstva EÚ a Jordánska pripojené k tomuto rozhodnutiu.

               Článok 2

               Toto rozhodnutie je určené Komisii a vysokému predstaviteľovi Únie pre zahraničné veci a bezpečnostnú politiku.

               V Bruseli

                     Za Radu

                     predseda/predsedníčka

                     (1)

                        Euro-stredomorská dohoda ustanovujúca pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (Ú. v. ES L129, 15.5.2002, s. 3).

                     (2)

                        Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky SWD(2015) 500.

                     (3)

                        EUCO 22/20 z 11. 12. 2020.

                     (4)

                        JOIN(2021) 2 final.

                     (5)

                        https://data.consilium.europa.eu/doc/document/ST-7931-2021-INIT/en/pdf

                     (6)

                        Spoločný pracovný dokument útvarov: Obnovené partnerstvo s južným susedstvom a hospodársky a investičný plán pre južných susedov. SWD/2021/23 final.

                     (7)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (8)

                        Euro-stredomorská dohoda ustanovujúca pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (Ú. v. ES L129, 15.5.2002, s. 3).

    ---documentbreak---

               EURÓPSKA KOMISIA
            V Bruseli6. 4. 2022
            COM(2022) 164 final

            PRÍLOHA
            k
            návrhu ROZHODNUTIA RADY
            o pozícii, ktorá sa má v mene Európskej únie zaujať v Asociačnej rade zriadenej Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, pokiaľ ide o prijatie priorít partnerstva EÚ a Jordánska

               PRÍLOHA

               ROZHODNUTIE 14. ASOCIAČNEJ RADY EÚ – JORDÁNSKO č.

               z [DEŇ. MESIAC. 2022] o schválení priorít partnerstva EÚ a Jordánska

               ASOCIAČNÁ RADA EÚ – JORDÁNSKO,

               so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Jordánskom na strane druhej,

               keďže:

               (1)Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Jordánskom na strane druhej bola podpísaná 24. novembra 1997 a nadobudla platnosť 1. mája 2002.

               (2)Podľa článku 91 Euro-stredomorskej dohody má Asociačná rada právomoc prijímať príslušné rozhodnutia na účely dosiahnutia cieľov dohody.

               (3)Podľa článku 101 Euro-stredomorskej dohody zmluvné strany prijímajú všetky všeobecné alebo osobitné opatrenia potrebné na splnenie záväzkov, ktoré z tejto dohody vyplývajú, a zabezpečujú dosiahnutie cieľov stanovených v tejto dohode.

               (4)V preskúmaní európskej susedskej politiky sa navrhuje nová fáza spolupráce s partnermi s väčším podielom zodpovednosti na oboch stranách.

               (5)EÚ a Jordánsko sa dohodli, že upevnia svoje partnerstvo schválením súboru priorít na roky 2021 – 2027 s cieľom podporiť a posilniť odolnosť a stabilitu Jordánska a zároveň sa usilovať riešiť vplyv dlhotrvajúceho konfliktu v Sýrii.

               (6)Zmluvné strany Euro-stredomorskej dohody sa dohodli na znení priorít partnerstva EÚ a Jordánska, ktorými sa podporí vykonávanie Euro-stredomorskej dohody, so zacielením spolupráce na všeobecne identifikované spoločné záujmy,

               ROZHODLA TAKTO:

               Článok 1

               Asociačná rada odporúča, aby zmluvné strany plnili priority partnerstva EÚ a Jordánska, ktoré sú uvedené v prílohe.

               Článok 2

               Asociačná rada rozhodla, že priority partnerstva EÚ a Jordánska uvedené v článku 1 nahrádzajú predchádzajúce priority partnerstva EÚ a Jordánska prijaté rozhodnutím Asociačnej rady EÚ – Jordánsko č. 1/2016 z 19. decembra 2016.

               Článok 3

               Toto rozhodnutie nadobúda účinnosť dňom jeho prijatia.

               V xx [deň. mesiac. rok]

               Za Asociačnú radu

               predseda

               ***

               Priority partnerstva EÚ a Jordánska na roky 2021 – 2027

               Úvod

               EÚ a Jordánsko sú silnými partnermi. Jordánsko je kľúčovým partnerom EÚ a EÚ si vysoko cení dôležitú zmierlivú úlohu, ktorú Jordánsko zohráva v regióne. V záujme ďalšieho posilnenia pevného a viacúrovňového vzťahu medzi oboma partnermi boli určené priority partnerstva, ktorými sa partnerstvo bude riadiť v rokoch 2021 – 2027, aby sa podporilo vykonávanie dohody o pridružení medzi EÚ a Jordánskom.

               Priority partnerstva EÚ a Jordánska vyjadrujú spoločné ciele európskej susedskej politiky, ktorými sú spoločné priestory mieru, prosperity a stability. Zosobňujú jej hlavné prvky – diferenciáciu a spoločnú zodpovednosť, ale aj flexibilitu prispôsobiť sa meniacim okolnostiam, v zmysle dohody medzi EÚ a Jordánskom. Okrem toho sú v súlade s ambíciou demokratického, stabilnejšieho, ekologickejšieho a prosperujúcejšieho južného susedstva – ako strategickej priority pre EÚ – vyjadrenou v záveroch Európskej rady z 10. – 11. decembra 2020
                  1
               .

               Priority partnerstva stelesňujú aj ciele nového, ambiciózneho a inovačného programu pre Stredozemie stanovené v spoločnom oznámení Komisie a vysokého predstaviteľa o južnom susedstve z 9. februára 2021
                  2
                a v následných záveroch Rady o obnovenom partnerstve s južným susedstvom zo 16. apríla 2021
                  3
               , ktorého cieľom je obnoviť spoluprácu a zúročiť nevyužitý potenciál tohto vzťahu. Priority podporujú účinné a včasné vykonávanie vzájomne dohodnutých hlavných iniciatív hospodárskeho a investičného plánu pre krajiny južného susedstva
                  4
               , ktoré posilnia partnerstvo EÚ s Jordánskom a pomôžu chrániť naše spoločné statky v Stredozemskom regióne. Nový program ponúka príležitosti na vytváranie nových partnerstiev v oblasti strategických priorít ekologickej a digitálnej transformácie, ktoré prispejú k udržateľnosti, prosperite a odolnosti. S týmto zámerom budú EÚ a Jordánsko stavať na svojom partnerstve a pokračovať v plnení jordánskeho reformného programu. EÚ a Jordánsko budú naďalej konštruktívne spolupracovať ako spolupredsedovia Únie pre Stredozemie, s cieľom podporiť silné partnerstvo naprieč Stredozemím.

               V súlade s novým programom bude partnerstvo EÚ a Jordánska naďalej založené na spoločných hodnotách a dialógu a bude pokračovať v spoločnej sociálno-ekonomickej a politickej agende vrátane reforiem a ich plnenia v oblastiach, ako je dobrá správa vecí verejných, právny štát, ľudské práva, sociálna súdržnosť a rovnaké príležitosti pre všetkých, nediskriminácia, ochrana životného prostredia a klímy, makroekonomická stabilita a podnikateľské prostredie. Cieľom partnerstva bude ekologická, digitálna, odolná a spravodlivá obnova po pandémii COVID-19 v súlade s Agendou 2030 pre udržateľný rozvoj, Parížskou dohodou o zmene klímy a Európskou zelenou dohodou.

               Kľúčovou spoločnou prioritou a inovatívnym základným prvkom nového programu pre Stredozemie je urýchlenie dlhodobo udržateľnej sociálno-ekonomickej obnovy a vytvárania pracovných miest v južnom susedstve. Spoločný pracovný dokument útvarov o hospodárskom a investičnom pláne pre južné susedstvo pripojený k spoločnému oznámeniu, v ktorom Jordánsko zaujíma popredné miesto, je odhodlaným úsilím dať tomuto partnerstvu význam a zamerať sa na kľúčové projekty posilňujúce partnerstvo medzi EÚ a Jordánskom. Plnenie hlavných iniciatív hospodárskeho a investičného plánu nového programu pre Stredozemie prispeje k plneniu priorít partnerstva a bude dôležitou súčasťou spolupráce EÚ a Jordánska.

               Na základe spoločného oznámenia a jeho hospodárskeho a investičného plánu, ako aj záverov Rady, bude EÚ pracovať aj na tom, aby členské štáty spojili svoje sily v snahe podporiť iniciatívy Tímu Európa v kľúčových oblastiach spoločného záujmu, pričom bude vychádzať z úspešnej reakcie Tímu Európa na krízu spôsobenú ochorením COVID-19 na celom svete aj v Jordánsku.

               Priority partnerstva predstavujú živý dokument a predpokladajú uskutočnenie vzájomných záväzkov.

               Partnerstvo a prioritné oblasti spolupráce budú aj naďalej pokračovať prostredníctvom pravidelných politických stretnutí na vysokej úrovni, dialógov o otázkach týkajúcich sa hospodárstva, zamestnanosti a sociálnych vecí, obchodu, spravodlivosti, ľudských práv, demokratických procesov, životného prostredia a ochrany klímy, partnerstva EÚ a Jordánska v oblasti mobility, dohody EÚ a Jordánska o vede a technológiách a iných oblastí spolupráce, záväzku EÚ a Jordánska posilniť dialóg a spoluprácu v oblasti bezpečnosti (vrátane boja proti násilnému extrémizmu a terorizmu) a kybernetickej bezpečnosti, ako aj prebiehajúcej bilaterálnej spolupráce na podporu Jordánska.

               Priority partnerstva potvrdzujú väzby medzi EÚ a Jordánskom a vymedzujú priestor na prehĺbenie vzájomnej spolupráce.

               Súčasný kontext osobitne prispieva k upevneniu vzťahov medzi EÚ a Jordánskom založených na spoločných cieľoch, hodnotách a záujmoch pri riešení spoločných výziev.

               Pandémia COVID-19 značne zvýšila tlak na odvetvia zdravotníctva, vzdelávania a hospodárstva a predstavuje významné sociálno-ekonomické výzvy. V EÚ a Jordánsku dôjde po kríze k obnove k lepšiemu, okrem iného za pomoci zelenej a digitálnej transformácie ich hospodárstiev, zvyšovania odolnosti a inkluzívneho zabezpečovania prosperity a dôstojných pracovných príležitostí pre ich komunity. EÚ a jej partneri zintenzívnia svoju spoluprácu v boji proti diskriminácii vo všetkých jej formách vrátane diskriminácie založenej na náboženstve alebo viere a podporia rodovú rovnosť vo všetkých oblastiach politiky v rámci úsilia o inkluzívnu obnovu po pandémii COVID-19.

               Kríza v Sýrii od roku 2011 vážne zasiahla Jordánsko a celý región, ako aj EÚ. EÚ a Jordánsko potvrdili, že majú spoločné ciele a záujmy týkajúce sa snahy o mierový proces a návrat k stabilite a mieru v Sýrii. To by napokon mohlo umožniť dobrovoľný, bezpečný a dôstojný návrat utečencov. Zatiaľ je pre sýrskych utečencov v Jordánsku dôležité zachovať úroveň pomoci a prístupu k ochrane, vzdelávaniu, živobytiu a službám.

               EÚ uznáva kľúčovú úlohu, ktorú Jordánsko zohráva na národnej, regionálnej a medzinárodnej scéne, a podporuje zapojenie Jordánska do multilaterálneho systému. EÚ oceňuje veľkorysý a trvalý záväzok Jordánska prijímať a chrániť veľký počet utečencov vrátane Sýrčanov, Palestínčanov, Iračanov, Líbyjčanov a Jemenčanov, ktorí hľadajú bezpečné útočisko v Jordánsku, a poskytovať im služby v oblasti vzdelávania, zdravotnej starostlivosti, živobytia a sociálnej ochrany. EÚ bude naďalej pomáhať Jordánsku pri poskytovaní podpory utečencom hľadajúcim ochranu v Jordánsku a pri posilňovaní odolnosti Jordánska vrátane neustálej angažovanosti v zmierňovaní následkov pandémie COVID-19. Rovnako ako predtým podpora EÚ poskytovaná Jordánsku v súvislosti s reakciou na utečeneckú situáciu dopĺňa bilaterálne podporné programy. Kľúčovou úlohou je bojovať proti chudobe, diskriminácii a rodovým nerovnostiam, poskytovať primeranú podporu príjmu, nediskriminačný prístup k sociálnej ochrane v súlade s vnútroštátnymi rámcami, ako je jordánska národná stratégia sociálnej ochrany, podporovať trvalo udržateľný rozvoj, rast, chrániť ľudské práva a zabezpečiť spravodlivý prístup ku kvalitným službám. Jordánsko okrem toho naďalej vynakladá príkladné úsilie a zohráva významnú a vyrovnanú úlohu pri presadzovaní mieru a bezpečnosti na Blízkom východe, najmä pri mierovom procese na Blízkom východe. Okrem toho sa ukázalo, že Jordánsko zohráva významnú úlohu v boji proti radikalizácii, terorizmu a násilnému extrémizmu. Ďalším príkladom vedúcej stabilizačnej úlohy Jordánska je jeho spolupredsedníctvo s EÚ v Únii pre Stredozemie, prostredníctvom ktorého sa zasadzuje za politické riešenia rôznych kríz v regióne, ako aj za regionálnu integráciu a rozvoj, udržateľné a ekologické hospodárstvo s nízkymi emisiami skleníkových plynov a obehové hospodárstvo efektívne využívajúce zdroje.

               Jordánsko a EÚ sa budú aj naďalej angažovať vo všetkých aspektoch migrácie v rámci komplexného, vzájomne prospešného a špeciálne prispôsobeného partnerstva a v rámci partnerstva v oblasti mobility, ktoré poskytuje ucelený rámec pre opatrenia v oblasti migrácie, mobility a bezpečnosti, ktoré sa týkajú otázok riadenia hraníc, predchádzania neregulárnej migrácii a medzinárodnej ochrany
                  5
               .

               Priority partnerstva sú založené na spoločných úspechoch dosiahnutých v oblastiach obojstranného záujmu a na zámere podporovať trvalé vykonávanie reforiem, čím v súlade s prioritami revidovaného programu MMF a s prihliadnutím na následky pandémie COVID-19 prispievajú k makroekonomickej stabilite Jordánska. Vychádzajú aj z londýnskej konferencie s názvom „Podpora Sýrie a okolitého regiónu“ z roku 2016, ako aj zo záväzkov medzinárodnej dohody sformulovaných Jordánskom a ďalšími usporiadateľmi tejto konferencie, ktorých zámerom bolo podporovanie úspechov Jordánska v oblasti rozvoja na pozadí pokračujúcej humanitárnej pomoci a náležitej podpory hostiteľskej komunity. Na piatich nasledujúcich bruselských konferenciách na tému „Podpora budúcnosti Sýrie a okolitého regiónu“ sa obnovil a posilnil politický, humanitárny a finančný záväzok medzinárodného spoločenstva podporovať sýrsky ľud, susedné krajiny a hostiteľské komunity najviac postihnuté konfliktom a zhodnotil sa pokrok, ktorý dosiahli vlády, darcovia a Organizácia Spojených národov (OSN) pri plnení záväzkov a sľubov, ktoré v rámci neho prijali. Vzhľadom na pretrvávajúcu mimoriadnu zraniteľnosť sýrskych utečencov a hostiteľských komunít, ktorú ešte zhoršila pandémia COVID-19, EÚ a Jordánsko opätovne zdôrazňujú svoj záväzok poskytovať pomoc a účinnú ochranu všetkým utečencom v Jordánsku. Je dôležité ďalej zlepšovať ich prístup k službám, zabezpečiť dodržiavanie ich ľudských práv, naďalej pracovať na zvyšovaní ich potenciálu sebestačnosti a na vytváraní príležitostí, aby mohli prispievať k hospodárskemu rozvoju Jordánska. Pri podpore utečencov, vrátane utečencov zo Sýrie, budú EÚ a Jordánsko uplatňovať prístup zameraný na zraniteľnosť, pričom budú venovať náležitú pozornosť situácii zraniteľných hostiteľských komunít.

               EÚ je naďalej odhodlaná poskytovať pomoc a ochranu palestínskym utečencom, vrátane tých v Jordánsku. V tejto súvislosti EÚ a Jordánsko zdôraznili kľúčovú úlohu Agentúry Organizácie Spojených národov pre pomoc a prácu v prospech palestínskych utečencov na Blízkom východe (UNRWA) v otázke bezpečnosti a stability v regióne v súlade s jej mandátom OSN stanoveným v príslušných predpisoch OSN a vyjadrili odhodlanie agentúru naďalej politicky a finančne podporovať. Uznávajú dôležitú úlohu, ktorú UNRWA naďalej zohráva, a zaväzujú sa podporovať agentúru pri vykonávaní jej mandátu v oblastiach jej činnosti, ako aj v reformách riadenia a správy, v záujme väčšej transparentnosti, zodpovednosti a správneho finančného riadenia, ktoré začala agentúra realizovať; zaväzujú sa tiež v komunite darcov obhajovať udržateľnejšie a predvídateľnejšie viacročné financovanie a spravodlivé rozdelenie zaťaženia.

               Priority

               Priority partnerstva odrážajú spoločné záujmy a sústreďujú sa na oblasti, v ktorých je spolupráca EÚ a Jordánska prínosná pre obe strany. V súlade so spoločným oznámením a závermi Rady sú EÚ a Jordánsko odhodlané podporovať spoluprácu na celom súbore opatrení v týchto kľúčových oblastiach politiky: posilnenie odolnosti a prepojenia v rámci svetového hospodárstva/účasti na ňom, budovanie prosperity a využívanie príležitostí, ktoré prináša dvojaká ekologická a digitálna transformácia, ľudský rozvoj, dobrá správa vecí verejných, právny štát a ľudské práva, mier a bezpečnosť, migrácia a mobilita, opatrenia v oblasti klímy, energetiky a životného prostredia.

               Na základe uvedených skutočností sú na roky 2021 – 2027 určené tri priority:

               EÚ a Jordánsko sa zamerajú na posilnenie spolupráce v oblasti regionálnej stability a bezpečnosti vrátane boja proti terorizmu. EÚ a Jordánsko sú spoľahliví partneri v oblasti zahraničnej a bezpečnostnej politiky. Strategická a operačná spolupráca sa bude uskutočňovať na bilaterálnej úrovni, na mnohostranných fórach, ako aj na regionálnej úrovni, a to aj prostredníctvom spolupredsedníctva EÚ a Jordánska v Únii pre Stredozemie, za pomoci navrhovaných výročných zasadnutí ministrov zahraničných vecí EÚ a južných partnerov, ako aj možných sektorových stretnutí na ministerskej úrovni. Spoločným záujmom EÚ a Jordánska je podporovať spoluprácou na mierovom procese na Blízkom východe mier a stabilitu v regióne a na celom svete, v súlade s medzinárodným právom a príslušnými uzneseniami Bezpečnostnej rady Organizácie Spojených národov (BR OSN), a okrem iného podporovať politickú transformáciu a budovanie mieru v Sýrii na základe uznesenia BR OSN č. 2254. EÚ a Jordánsko sa usilujú stať modelmi tolerantných spoločností, čo je ďalším dôvodom na posilnenie spolupráce v oblasti zahraničnej politiky.

               Partnerstvo sa zameriava na podporu hospodárskej obnovy a stability, ekologického, digitálneho, inkluzívneho a vedomostného rastu, kvality vzdelávania a vytvárania dôstojných pracovných miest, a to aj pre mladých ľudí, v súlade s prioritami vlády, programom predbežného rozvoja výkonnej moci, stratégiou „Jordánsko 2025 – Národná vízia a stratégia“ a odvetvovými politikami a stratégiami. Cieľom podpory je posilniť odolnosť Jordánska proti dôsledkom sýrskej krízy a regionálnej nestability, ako aj hospodárskym a sociálnym dôsledkom pandémie COVID-19, a naplno využiť príležitosti na obnovu k lepšiemu po kríze.

               EÚ a Jordánsko posilnia spoluprácu pri riešení zmeny klímy a environmentálnej degradácie v snahe podporiť ekologický rast a energetickú transformáciu smerom ku klimatickej neutralite v súlade so stratégiou Jordánska pre sektor energetiky (2020 – 2030) a v súlade s jordánskym vnútroštátne stanoveným príspevkom (NDC) a národným adaptačným plánom. Silné, inkluzívne, ekologické a prepojené jordánske hospodárstvo podporované zónou voľného obchodu zriadenou na základe dohody o pridružení medzi Jordánskom a EÚ, zjednodušenou schémou pravidiel pôvodu, posilneným investičným prostredím (prostredníctvom reforiem podnikateľského prostredia), a najmä prístupom k financiám pre podnikateľov a malé a stredné podniky (MSP), a tiež podporou dialógu medzi verejným a súkromným sektorom a za pomoci bezprostrednej spolupráce so súkromným sektorom, bude pôsobiť ako silný stimul na tvorbu dôstojných pracovných miest. Modernizácia, ekologizácia a diverzifikácia hospodárstva sa ďalej posilnia podporovaním rastu založeného na inovácii a výmene poznatkov. K regionálnej a hospodárskej integrácii prispeje aj spolupráca v oblasti udržateľnej, inteligentnej a odolnej dopravnej prepojenosti (vrátane dohody medzi EÚ a Jordánskom o leteckej doprave) a zavedenie dlhodobej národnej dopravnej stratégie na roky 2015 – 2030.

               Osobitná pozornosť sa bude venovať zvyšovaniu zamestnateľnosti a účasti mladých ľudí a žien na hospodárstve. Takáto pozornosť sa bude venovať aj vytváraniu udržateľných a rovnocenných hospodárskych príležitostí na základe kvalitného vzdelávania a odbornej prípravy a poskytovania primeraných služieb verejnej dopravy, a podpore kultúry podnikania, inovácií a prechodu na ekologické obehové a digitálne hospodárstvo. Iniciatívy v odvetví kultúry vrátane tých, ktoré sú zamerané na rozvoj kultúrneho a kreatívneho priemyslu, by sa mali posudzovať podľa toho, ako veľmi prispievajú k presadzovaniu medzikultúrneho dialógu a sociálno-ekonomickému rozvoju.

               Úplné presadzovanie dohody o pridružení a pokračovanie v spoločnej práci na posilnení existujúcich obchodných a investičných vzťahov by tiež posilnilo integráciu Jordánska do trhu EÚ a vytvorilo nové príležitosti pre obchod, investície a rozvoj. V súlade s oznámením o preskúmaní obchodnej politiky navrhne
                  6
                EÚ zainteresovaným južným partnerom a Afrike novú udržateľnú investičnú iniciatívu.

               Partnerstvo sa zameriava na podporovanie úsilia a záväzku Jordánska posilniť dobrú správu vecí verejných, právny štát, demokratickú reformu a ľudské práva vrátane sociálnych a pracovných práv. Spoločnými hodnotami partnerstva sú ľudské práva a základné slobody zakotvené v medzinárodných, regionálnych a vnútroštátnych právnych predpisoch. Dodržiavanie demokratických zásad a ľudských práv je základom vzťahov medzi EÚ a Jordánskom a základom udržateľného sociálno-ekonomického rozvoja a stability v Jordánsku.

               V oblasti migrácie a mobility je, berúc do úvahy oznámenie Európskej komisie o pakte o migrácii a azyle
                  7
                a jordánske právne predpisy, prierezovou prioritou pokrok v účinnom vykonávaní rôznych zložiek partnerstva v oblasti mobility, ktorý by tiež prispel k zabezpečeniu pravidelného a jednoduchšieho pohybu osôb medzi Jordánskom a EÚ, s cieľom posilniť okrem iného cestovný ruch, uľahčiť vzdelávaciu výmenu a spoluprácu s jordánskymi vysťahovaleckými komunitami v zahraničí. Komplexný a udržateľný prístup k migrácii a azylu vrátane spolupráce v oblasti návratu by sa mohol v súlade s vnútroštátnymi právomocami EÚ a jej členských štátov ukázať ako vzájomne prospešný pre EÚ a Jordánsko.

               1.Posilnenie spolupráce v oblasti regionálnej stability a bezpečnosti vrátane boja proti terorizmu

               EÚ oceňuje všetko relevantné úsilie Jordánska. EÚ a Jordánsko by mali pokračovať v úzkej spolupráci pri riešení nestability regiónu vrátane bezpečnostnej hrozby zo strany Dá'išu a iných teroristických skupín. V tejto súvislosti je EÚ odhodlaná pomáhať Jordánsku v jeho úsilí o stabilizáciu a zabezpečenie vonkajších hraníc. Obaja partneri, EÚ aj Jordánsko, súhlasia s tým, že sú v súlade s rezolúciou Bezpečnostnej rady OSN č. 2254 (2015) potrebné trvalé a udržateľné riešenia sýrskej krízy. S prácou na riešení sýrskej krízy, ako aj so spoluprácou v rámci plánu EÚ a Jordánska v oblasti zvýšenej bezpečnosti a boja proti terorizmu, s osobitným dôrazom na spoločné projekty a výmenu informácií, by sa malo pokračovať na príslušných medzinárodných fórach.

               EÚ a Jordánsko by tiež mali zintenzívniť „budovanie mostov“ v iných konfliktných situáciách vrátane mierového procesu na Blízkom východe. EÚ uznáva nenahraditeľnú a konštruktívnu úlohu, ktorú pre stabilitu tohto regiónu Jordánsko zohráva, a opakovane poukazuje na dôležitosť zachovania historického stavu svätých miest v Jeruzaleme, a to aj pokiaľ ide o hášimovskú kustódiu. EÚ a Jordánsko budú aj naďalej úzko spolupracovať v snahe nájsť spravodlivé a komplexné riešenie izraelsko-palestínskeho konfliktu založené na existencii dvoch štátov, medzinárodne dohodnutých parametroch a medzinárodnom práve. Okrem bezprostredného konfliktu posilnia v kontexte mechanizmu Európskej únie spoluprácu v sfére civilnej ochrany a odolnosť v oblasti riadenia rizika katastrof a civilnej ochrany, zintenzívnia prácu v oblasti odolnosti proti zmene klímy a adaptácie na ňu a investujú do preventívnych opatrení.

               EÚ a Jordánsko sú na celosvetovej a regionálnej úrovni partnermi v presadzovaní a podpore medzikultúrneho a medzináboženského dialógu, pričom Jordánsko tu zohráva vedúcu úlohu. EÚ a Jordánsko budú spolupracovať a rozpoznávať spôsoby, akými možno ochrániť a zachovať kultúrne dedičstvo, ako dôležitý prostriedok na dosiahnutie mieru, demokracie a udržateľného rozvoja a ako prostriedok na vytvorenie pozitívneho dialógu a začlenenia, a na tento účel navrhnú opatrenia.

               Ďalším kľúčovým aspektom dlhodobej stability bude prístup k prírodným zdrojom, najmä k zdravotne bezpečnej pitnej vode. Jordánsko a EÚ budú aj naďalej spolupracovať na zlepšovaní efektívnosti a udržateľnosti vodného hospodárstva.

               Jednou z hlavných priorít musí zostať aj naďalej boj proti terorizmu, násilnému extrémizmu a radikalizácii. Vzhľadom na túto skutočnosť a ako doplnok k pravidelnému politickému a tematickému dialógu zintenzívnia EÚ a Jordánsko konkrétnu spoluprácu a výmenu informácií s cieľom riešiť tieto výzvy v rámci právneho štátu a v úplnom súlade s dodržiavaním ľudských práv a základných slobôd. EÚ a Jordánsko budú spolupracovať v boji proti základným príčinám radikalizácie, terorizmu a násilného extrémizmu so zreteľom na sociálnu kohéziu, dôležitú úlohu žien, mládeže a vzdelávania, vrátane vzájomne dohodnutých vzdelávacích programov a zapojenia jordánskej občianskej spoločnosti so širokým rozsahom pôsobnosti.

               EÚ a Jordánsko vytvorili aj rámec pre účasť Jordánska na operáciách krízového riadenia EÚ, čo je ďalším príkladom úzkej spolupráce v bezpečnostných otázkach, na ktorej možno stavať.

               2.Podpora stability udržateľného hospodárstva, ekologického, digitálneho, inkluzívneho rastu a rastu založeného na vedomostiach, kvality vzdelávania a vytvárania dôstojných pracovných miest

               Sýrska kríza a dlhotrvajúci utečenecký problém, ktorý spôsobila, významne zasiahli hospodársku situáciu Jordánska, jeho obmedzené prírodné zdroje a poskytovanie základných služieb, čo už aj tak neľahkej hospodárskej situácii iba priťažilo. Pandémia ochorenia COVID-19 výrazne zhoršila sociálno-ekonomické výzvy, nedostatky a nerovnosti. Hospodársky dialóg, reformy a spolupráca v makroekonomických otázkach sa preto budú ďalej rozvíjať a vykonávať s cieľom podporovať spoľahlivé makroekonomické a štrukturálne politiky, ktoré podporujú udržateľný a inkluzívny rastový potenciál, zvyšujú odolnosť jordánskeho hospodárstva proti hospodárskym otrasom a zvyšujú udržateľnosť verejných financií v spolupráci s multilaterálnymi a bilaterálnymi darcovskými organizáciami. Úsilie o zachovanie makroekonomickej stability by malo pokračovať v kontexte revidovaného programu Medzinárodného menového fondu (MMF) a záväzkov Jordánska voči medzinárodnému spoločenstvu, v nadväznosti na londýnsku konferenciu, ktorá sa konala v roku 2019, a na rámec Jordánska zameraný na reformy. EÚ podporuje toto úsilie prostredníctvom svojej pomoci v oblasti spolupráce, ako aj prostredníctvom rozsiahlych programov makrofinančnej pomoci.

               Popri riadnom fiškálnom a rozpočtovom riadení sa bude ďalej rozvíjať spolupráca v oblasti reforiem jordánskeho verejného sektora, v snahe zlepšiť riadenie verejných financií, ale aj jeho celkovú efektívnosť a schopnosť poskytovať služby.

               Hlavnými sociálno-ekonomickými výzvami Jordánska, ku ktorým došlo okrem iného v dôsledku dlhotrvajúcich regionálnych kríz, sú nerovný prístup k zamestnaniu (nevynímajúc ženy a mladých ľudí), nízky hospodársky rast, vysoká nezamestnanosť a rastúci dlh. Tieto výzvy by sa mali prekonať vytváraním dôstojnej práce, podporovaním podnikania a inovácií, najmä v oblasti ekologického, digitálneho a sociálneho hospodárstva, rozvíjaním zručností a kvalifikácií za pomoci cielenej odbornej prípravy, vzdelávania a výskumu a rozvojom cieleného a komplexného systému sociálnej ochrany. Cieľom priorít partnerstva je dospieť k riešeniu uplatňovaním rôznych politických nástrojov: obchodu, rozvoja podnikania, vzdelávania, odbornej prípravy a celoživotného vzdelávania a zvýšenej mobility. Cieľom všetkých týchto nástrojov je tiež posilniť ekonomické postavenie a účasť všetkých zložiek spoločnosti.

               a)„Obchod za rozvoj“ („Trade-for-development“) je kľúčovým prvkom priorít partnerstva. Jordánsko bude profitovať z tvorby pracovných miest, ktoré vzniknú navýšením vývozu do EÚ v rámci zjednodušeného systému pravidiel pôvodu a sprievodných opatrení. EÚ a Jordánsko spoločne určia vhodný prístup k posilneniu modernizácie bilaterálneho obchodu a investičných vzťahov. EÚ a Jordánsko budú navyše spolupracovať v oblasti MSP, rozvoja, technológií a know-how, s cieľom posilniť bilaterálne a hospodárske väzby.

               b)EÚ a Jordánsko budú zároveň pokračovať v dialógu, s cieľom podporiť harmonizáciu v oblastiach, ako sú sanitárne a rastlinolekárske opatrenia, technické prekážky obchodu a služby, ktorých cieľom je uľahčiť obchod a zvýšiť atraktívnosť Jordánska pre investorov. Okrem toho bude EÚ v záujme lepšej ochrany zdravia a bezpečnosti spotrebiteľov a uľahčenia obchodu spolupracovať s Jordánskom na podpore rozvoja účinných rámcov bezpečnosti výrobkov v súlade s medzinárodnými normami, pričom sa bude vyhýbať používaniu necolných prekážok.

               c)EÚ a Jordánsko budú uprednostňovať a násobiť svoje úsilie v záujme: zlepšenia podnikateľskej klímy a prilákania investícií, najmä tých, ktoré podporujú prechod na odolné a obehové hospodárstvo s nízkymi emisiami; podpory produktivity a konkurencieschopnosti súkromného sektora a v záujme podpory podnikania (a to aj prostredníctvom právnej, regulačnej a administratívnej reformy vrátane politík hospodárskej súťaže a pravidiel kontroly dotácií, prostredníctvom poskytovania úverov spoločnostiam a čo najlepšieho využívania digitálnej a ekologickej transformácie); vytvorenia správneho súboru znalostí a zručností požadovaných na jordánskom trhu práce a potrebných na dosiahnutie ekologického, digitálneho a sociálneho hospodárstva. Ako už bolo uvedené, pri dosahovaní týchto cieľov by mohla pomôcť nová udržateľná investičná iniciatíva. EÚ a Jordánsko budú spolupracovať aj na posilňovaní odvetví založených na vedomostiach, čo je dôležité z hľadiska vytvárania dôstojných pracovných miest, najmä pre mladých ľudí a ženy, ako aj na podpore a posilňovaní postavenia spoločností pôsobiacich predovšetkým v odvetviach hospodárstva, ktoré sú najviac postihnuté pandémiou COVID-19.

               d)Ďalším účinným nástrojom na posilnenie sociálneho a hospodárskeho rozvoja je vzdelávanie. Pre Jordánsko bude mať spolupráca s EÚ zásadný význam pri plnení tejto priority, ktorá má byť prospešná pre všetkých ľudí žijúcich v Jordánsku, pri prekonávaní výziev spojených s ochorením COVID-19 a riešení medzier vo vzdelávaní. Prístup k bezpečnému a kvalitnému verejnému vzdelávaniu pre všetky deti, mládež a mladých dospelých na všetkých úrovniach bude usmerňovať spoluprácu medzi EÚ a Jordánskom, v snahe zaistiť, aby mal každý príležitosť študovať, formovať vlastnú budúcnosť a prispievať k hospodárskemu rastu a rozvoju krajiny. Osobitnú pozornosť si zaslúži odborná príprava a vzdelávanie reagujúce na trh práce, ako aj vysokoškolské a celoživotné vzdelávanie.

               EÚ a Jordánsko budú spolupracovať na bilaterálnej úrovni a aj v kontexte Únie pre Stredozemie v oblasti vedeckej, technologickej a inovačnej stratégie, vrátane vykonávania plánov riešenia spoločných priorít, akými sú zmena klímy, zdravie a energia z obnoviteľných zdrojov.

               EÚ a Jordánsko budú podporovať inovatívny výskum, riešenia založené na poznatkoch a spoluprácu v oblasti energie z obnoviteľných zdrojov, energetickej efektívnosti v súlade so stratégiou Jordánska pre odvetvie energetiky (2020 – 2030), v oblasti udržateľného riadenia prírodných zdrojov vrátane činnosti udržateľného poľnohospodárstva a udržateľného vodného a odpadového hospodárstva a vrátane zdravotne bezpečnej pitnej vody. Ich spolupráca bude v súlade s Agendou 2030 pre udržateľný rozvoj a s Parížskou dohodou, a to aj v kontexte Európskej zelenej dohody, pričom sa posilnia opatrenia na podporu prechodu na klimaticky neutrálne, odolné a obehové hospodárstvo. Spolupráca v oblasti výskumu a inovácií bude pokračovať prostredníctvom programu Horizont Európa, Partnerstva pre výskum a inováciu v oblasti Stredozemia (PRIMA) a regionálnej platformy Únie pre Stredozemie zameranej na výskum a inováciu.

               EÚ a Jordánsko zriadia fórum na identifikáciu a prípravu budúcich investičných projektov v súlade s vnútroštátnymi prioritami Jordánska a v spolupráci s bilaterálnymi a multilaterálnymi darcovskými organizáciami. EÚ sa okrem iného zameria na to, aby v koordinácii s inými darcovskými organizáciami Jordánsko podporila v jeho plánoch realizácie projektu odsoľovania a prepravy vody z Aqaby do Ammánu [„Aqaba-Amman Water Desalination and Conveyance (AAWDC)“] ako strategického národného projektu, ktorého cieľom je znížiť deficit kľúčových vodných zdrojov krajiny.

               EÚ a Jordánsko budú spolupracovať s cieľom zabezpečiť kohéziu medzi prioritami v oblasti energetiky, vody, potravín, zdravia a zmeny klímy, podporovať ich plnenie a zabezpečovať participatívne procesy na regionálnej a medzinárodnej úrovni.

               3.Posilnenie dobrej správy vecí verejných, právneho štátu, demokratickej reformy a dodržiavania ľudských práv

               EÚ a Jordánsko budú v súlade s pevným odhodlaním Jordánska pokračovať v reformnom procese podporovanom kráľovským výborom na modernizáciu politického systému a budú naďalej spolupracovať v snahe ďalej posilňovať jordánsky demokratický a justičný systém, právny štát, rodovú rovnosť a ochranu ľudských práv a základných slobôd. EÚ a Jordánsko budú podporovať opatrenia zavedené v záujme predchádzania všetkým formám diskriminácie a tiež všetky aspekty súvisiace s účinnou a etablovanou občianskou spoločnosťou, ako aj vytvorenie zákonného pracovného prostredia a operačného priestoru, ktorý bude viesť k rozvoju dynamickej občianskej spoločnosti.

               Spolupráca sa bude zameriavať na vykonávanie komplexných a inkluzívnych reforiem, ďalšie posilnenie účinnosti, efektívnosti a nezávislosti súdnej moci, ako aj na rovnaký prístup k spravodlivosti pre všetkých v súlade s medzinárodne uznávanými normami. Bude zahŕňať justičnú spoluprácu v občianskych a trestných veciach tým, že bude presadzovať prístup k príslušným medzinárodným dohovorom a ich vykonávanie, a tiež snahu o dosiahnutie medzinárodnej dohody o justičnej spolupráci v trestných veciach s Eurojustom. Spolupráca sa bude ďalej zameriavať na volebný proces (vrátane nadviazania na odporúčania volebných pozorovateľských misií EÚ a misií expertov na voľby), podporu rodovej rovnosti vrátane boja proti rodovo motivovanému násiliu, zmysluplnú účasť žien a mladých ľudí na politickom dianí a posilnenie postavenia žien v politickom a verejnom živote. Súčasťou spolupráce EÚ a Jordánska budú aj hospodárske, sociálne a kultúrne práva, občianske vzdelávanie, posilnenie systému politických strán, úloha dohľadu a legislatívna úloha parlamentu, prepojenia miestnej a vnútroštátnej politiky, zmysluplný dialóg medzi sociálnymi partnermi, proces decentralizácie, pluralitné a nezávislé médiá, transparentnosť vrátane finančnej transparentnosti a zodpovednosti, ako aj boj proti korupcii.

               EÚ a Jordánsko budú pokračovať v pravidelnom dialógu o demokracii a dobrej správe vecí verejných, spravodlivosti, právnom štáte a ľudských právach. Tento dialóg bude vychádzať z medzinárodných, regionálnych a vnútroštátnych úspechov a záväzkov Jordánska. Občiansku spoločnosť možno spoločne vyzvať, aby k tomuto dialógu prispela.

               Pokiaľ ide konkrétne o ľudské práva, pravidelný dialóg sa bude venovať okrem iného: slobode prejavu vo všetkých jej formách, slobode združovania vrátane pracovného prostredia pre občiansku spoločnosť a sociálnych partnerov, akými sú odborové zväzy a obchodné komory, právam žien a posilneniu postavenia žien v politickom, hospodárskom a verejnom živote a právam dieťaťa. Zodpovedná, transparentná, efektívna a inkluzívna verejná správa zohráva dôležitú úlohu pri plnení týchto cieľov, pri ďalšom podporovaní a posilňovaní demokracie a dobrej správy vecí verejných v Jordánsku a pri boji Jordánska proti podvodom a korupcii, a to aj prostredníctvom účinnej a efektívnej spolupráce s Európskym úradom pre boj proti podvodom a s Európskou prokuratúrou.

               V rámci tohto dialógu budú náležite zohľadnené existujúce záväzky Jordánska na multilaterálnej úrovni. Dialóg sa bude týkať aj hospodárskych, sociálnych a kultúrnych práv, napríklad v oblasti vzdelávania a práce. Bude sa vzťahovať najmä na oblasti zaradené medzi priority partnerstva.

               V snahe zabezpečiť vysokú úroveň ochrany osobných údajov bude EÚ naďalej podporovať prechod na normy EÚ a medzinárodné normy ochrany údajov. Jordánsko by malo prijať ďalšie praktické kroky na zaručenie dodržiavania práva na súkromie a ochrany osobných údajov vo verejnom a súkromnom sektore, a to aj v oblasti presadzovania práva a trestného práva.

               Reakcia na krízu v Sýrii

               EÚ a Jordánsko budú naďalej spolupracovať v snahe nájsť trvalé a udržateľné riešenia sýrskej krízy v súlade s rezolúciou Bezpečnostnej rady OSN č. 2254 (2015), aby umožnili utečencom dobrovoľný, bezpečný a dôstojný návrat. Budú pokračovať v úsilí naďalej poskytovať prístup k ochrane, živobytiu a službám pre utečencov aj zraniteľné hostiteľské komunity, a to aj za pomoci týchto opatrení:

               –ďalšie uľahčovanie administratívneho postavenia utečencov a zabezpečovanie účinnej ochrany, prístupu k základným službám a dodržiavania ich základných ľudských a vymáhateľných práv,

               –zlepšenie prístupu k základným službám a zlepšenie ich kvality vrátane sociálnej pomoci, služieb v oblasti odpadových vôd, zdravotnej starostlivosti, nevynímajúc duševné zdravie a psychosociálnu podporu, a v oblasti formálneho a neformálneho vzdelávania,

               –zvýšenie úrovne ich živobytia a sebestačnosti vytvorením príležitostí, vďaka ktorým môžu prispievať k hospodárskemu rozvoju Jordánska, okrem iného prostredníctvom: skvalitnenia podnikateľskej klímy a zlepšenia produktivity a podmienok na trhu práce, podpory politík zameraných na zosúladenie zručností a potrieb trhu práce, uľahčenia prístupu k vzdelávaniu a odbornej príprave, zlepšenia a rozšírenia prístupu k pracovným príležitostiam, a to aj vďaka podpore domácich podnikov a pracovných povolení, posilnenia hospodárskeho postavenia a zvýšenia účasti žien a mladých ľudí,

               –podporovanie vývozu na trh EÚ, a to aj prostredníctvom účinného vykonávania schémy pravidiel pôvodu pre Jordánsko, s cieľom podporiť investície a vytváranie pracovných miest v prospech Jordáncov aj sýrskych utečencov.

               Mechanizmy dialógu a vzájomnej spolupráce

               Všeobecný rámec vzťahov medzi EÚ a Jordánskom je stanovený dohodou o pridružení, ktorá nadobudla platnosť v roku 2002, a posilneným štatútom, ktorý sa dosiahol v roku 2010. Racionalizácia vykonávania dohody o pridružení sa úspešne dosiahla zoskupením podvýborov do niekoľkých tematických dialógov podľa priorít partnerstva a doplnením politických dialógov.

               V súlade s preskúmaním programu pre Stredozemie a závermi Rady v roku 2024 je v pláne aj preskúmanie v polovici obdobia, s cieľom vyhodnotiť vplyv priorít partnerstva, na ktorých sa EÚ a Jordánsko dohodnú, a v prípade potreby ich upraviť.

               S cieľom zlepšiť poskytovanie podpory EÚ v reakcii na sýrsku utečeneckú krízu sa v kontexte dvojstrannej spolupráce medzi EÚ a Jordánskom, ako aj v kontexte iných relevantných dialógov a stretnutí a v nadväznosti na bruselské konferencie uskutoční pravidelné preskúmanie náležitých vzájomných záväzkov v rámci týchto priorít.

               V súlade so zásadou väčšej zodpovednosti za európsku susedskú politiku sa bude EÚ v úzkej koordinácii s členskými štátmi podieľať na koordinačných mechanizmoch s vládou Jordánska, tak na ústrednej, ako aj miestnej úrovni, a s partnermi, ako sú občianska spoločnosť a súkromný sektor.

               V súlade s ambíciami načrtnutými v prioritách partnerstva sa EÚ zaväzuje naďalej poskytovať finančnú podporu a aktívne sa zúčastňovať v rámci medzinárodného spoločenstva na podpore Jordánska a Jordánsko sa zaväzuje pokračovať vo vykonávaní svojho reformného programu, ktorý bude mať zásadný význam pre spoločný úspech partnerstva.

                     (1)

                        EUCO 22/20 z 11. decembra 2020.

                     (2)

                        JOIN(2021) 2 final.

                     (3)

                        https://data.consilium.europa.eu/doc/document/ST-7931-2021-INIT/sk/pdf.

                     (4)

                        SWD(2021) 23 final.

                     (5)

                  https://ec.europa.eu/home-affairs/sites/default/files/what-is-new/news/news/docs/20141009_joint_declaration_establishing_the_eu-jordan_mobility_partnership_en.pdf
                  .

                     (6)

                        COMM(2021) 66 final z 18.2.2021.

                     (7)

                        COMM(2020) 609 final z 23.9.2020.


               EURÓPSKA KOMISIA
            V Bruseli20. 4. 2022
            COM(2022) 169 final
            2022/0113(NLE)

            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene prílohy I (Veterinárne a fytosanitárne záležitosti) k Dohode o EHP
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie v Spoločnom výbore EHP v súvislosti s plánovaným prijatím rozhodnutia Spoločného výboru o zmene prílohy I (Veterinárne a fytosanitárne záležitosti) k Dohode o EHP.

               2.Kontext návrhu

               2.1.Dohoda o EHP

               Dohoda o Európskom hospodárskom priestore (ďalej len „Dohoda o EHP“) zaručuje občanom a hospodárskym subjektom v EHP rovnaké práva a povinnosti v rámci vnútorného trhu. Stanovuje sa v nej začlenenie právnych predpisov EÚ týkajúcich sa štyroch slobôd v 30 štátoch EHP, ktoré pozostávajú z členských štátov EÚ, Nórska, Islandu a Lichtenštajnska. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky. Dohoda nadobudla platnosť 1. januára 1994. Európska únia je spolu so svojimi členskými štátmi zmluvnou stranou tejto dohody.

               2.2.Spoločný výbor EHP

               Za spravovanie Dohody o EHP je zodpovedný Spoločný výbor EHP. Predstavuje fórum na výmenu názorov v súvislosti s fungovaním Dohody o EHP. Jeho rozhodnutia sa prijímajú na základe konsenzu a sú pre zmluvné strany záväzné. Za koordináciu záležitostí EHP na strane EÚ zodpovedá Generálny sekretariát Európskej komisie.

               2.3.Pripravovaný akt Spoločného výboru EHP

               Očakáva sa, že Spoločný výbor EHP prijme rozhodnutie Spoločného výboru EHP (ďalej len „pripravovaný akt“) týkajúci sa zmeny prílohy I (Veterinárne a fytosanitárne záležitosti) k Dohode o EHP.

               Cieľom pripravovaného aktu je začleniť vykonávacie rozhodnutie Komisie (EÚ) 2019/300, ktorým sa stanovuje všeobecný plán krízového riadenia v oblasti bezpečnosti potravín a krmív
                  1
               , do Dohody o EHP.

               Pripravovaný akt sa stane pre zmluvné strany záväzným v súlade s článkami 103 a 104 Dohody o EHP.

               3.Pozícia, ktorá sa má zaujať v mene Únie

               Komisia predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Táto pozícia by sa mala po prijatí pri najbližšej možnej príležitosti predložiť Spoločnému výboru EHP.

               Pripojeným rozhodnutím Spoločného výboru EHP sa zavádzajú práva účasti štátov EZVO, ktoré sú členmi EHP, na činnosti riadiaceho orgánu Únie, čo presahuje rámec toho, čo možno považovať za čisto technické úpravy v zmysle nariadenia Rady č. 2894/94. Pozíciu Únie preto stanoví Rada.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  2
               .

               4.1.2.Uplatnenie na tento prípad

               Spoločný výbor EHP je orgán zriadený dohodou, konkrétne Dohodou o EHP. Akt, ktorý má Spoločný výbor EHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 103 a 104 Dohody o EHP.

               Pripravovaný akt nedopĺňa ani nemení inštitucionálny rámec danej dohody. Procesnoprávnym základom navrhovaného rozhodnutia je preto článok 218 ods. 9 ZFEÚ v spojení s článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ v spojení s článkom 1 ods. 3 nariadenia Rady č. 2894/94 závisí predovšetkým od hmotnoprávneho základu právneho aktu EÚ, ktorý sa má začleniť do Dohody o EHP.

               Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú bezpečnosti potravín. Hmotnoprávnym základom navrhovaného rozhodnutia je preto článok 114 Zmluvy o fungovaní Európskej únie.

               4.3.Záver

               Právnym základom navrhovaného rozhodnutia by mal byť článok 114 v spojení s článkom 218 ods. 9 ZFEÚ a článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               5.Uverejnenie pripravovaného aktu

               Keďže aktom Spoločného výboru EHP sa zmení príloha I (Veterinárne a fytosanitárne záležitosti) k Dohode o EHP, je vhodné, aby sa po prijatí uverejnil v Úradnom vestníku Európskej únie.

               2022/0113 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP k zmene prílohy I (Veterinárne a fytosanitárne záležitosti) k Dohode o EHP

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 114 v spojení s jej článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  3
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  4
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha I k Dohode o EHP, ktorá obsahuje ustanovenia týkajúce sa veterinárnych a fytosanitárnych záležitostí.

               (3)Vykonávacie rozhodnutie Komisie (EÚ) 2019/300 z 19. februára 2019
                  5
                sa má začleniť do Dohody o EHP.

               (4)Príloha I (Veterinárne a fytosanitárne záležitosti) k Dohode o EHP by sa mala zodpovedajúcim spôsobom zmeniť.

               (5)Pozícia Únie v Spoločnom výbore EHP by preto mala vychádzať z návrhu rozhodnutia Spoločného výboru EHP uvedeného v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Spoločnom výbore EHP k navrhovanej zmene prílohy I (Veterinárne a fytosanitárne záležitosti) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda/predsedníčka

                     (1)

                        Vykonávacie rozhodnutie Komisie (EÚ) 2019/300 z 19. februára 2019, ktorým sa stanovuje všeobecný plán krízového riadenia v oblasti bezpečnosti potravín a krmív (Ú. v. EÚ L 50, 21.2.2019, s. 55).

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (3)

                        Ú. v. ES L 305, 30.11.1994, s. 6.

                     (4)

                        Ú. v. ES L 1, 3.1.1994, s. 3.

                     (5)

                        Vykonávacie rozhodnutie Komisie (EÚ) 2019/300 z 19. februára 2019, ktorým sa stanovuje všeobecný plán krízového riadenia v oblasti bezpečnosti potravín a krmív (Ú. v. EÚ L 50, 21.2.2019, s. 55).

    ---documentbreak---

               EURÓPSKA KOMISIA
            V Bruseli20. 4. 2022
            COM(2022) 169 final

            PRÍLOHA
            k
            návrhu ROZHODNUTIA RADY
            o pozícii, ktorá sa má prijať v mene Európskej únie v Spoločnom výbore EHP k zmene prílohy I (Veterinárne a fytosanitárne záležitosti) k Dohode o EHP

               PRÍLOHA

               NÁVRH ROZHODNUTIA SPOLOČNÉHO VÝBORU EHP

               č. […]

               z […],

               ktorým sa mení príloha I (Veterinárne a fytosanitárne záležitosti) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Vykonávacie rozhodnutie Komisie (EÚ) 2019/300 z 19. februára 2019, ktorým sa stanovuje všeobecný plán krízového riadenia v oblasti bezpečnosti potravín a krmív
                  1
               , sa má začleniť do Dohody o EHP.

               (2)Vykonávacím rozhodnutím (EÚ) 2019/300 sa zrušuje rozhodnutie Komisie 2004/478/ES, ktoré je začlenené do Dohody o EHP, a preto je potrebné odkaz naň v rámci Dohody o EHP vypustiť.

               (3)Toto rozhodnutie sa týka právnych predpisov o veterinárnych záležitostiach a krmivách. Právne predpisy o veterinárnych záležitostiach a krmivách sa na Lichtenštajnsko neuplatňujú, pokiaľ sa naň vzťahuje Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami, ako je uvedené v sektorových úpravách v prílohe I k Dohode o EHP. Toto rozhodnutie sa preto neuplatňuje na Lichtenštajnsko.

               (4)Príloha I k Dohode o EHP by sa preto mala zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Príloha I k Dohode o EHP sa mení takto:

               1.V kapitole I časti 7.2 sa za bod 59 (vykonávacie rozhodnutie Komisie 2013/503/EÚ) vkladá tento text:

               „60.32019 D 0300: Vykonávacie rozhodnutie Komisie (EÚ) 2019/300 z 19. februára 2019, ktorým sa stanovuje všeobecný plán krízového riadenia v oblasti bezpečnosti potravín a krmív (Ú. v. EÚ L 50, 21.2.2019, s. 55).

               Ustanovenia rozhodnutia sa na účely tejto dohody vykladajú s touto úpravou:

               Ak Komisia zistí, že nastala situácia uvedená v článku 56 ods. 1 nariadenia (ES) č. 178/2002, ktorá sa priamo dotýka štátu EZVO, a zostaví krízovú jednotku v súlade s článkom 56 ods. 2 nariadenia (ES) č. 178/2002, na činnosti krízovej jednotky sa priamo zúčastňuje krízový koordinátor vymenovaný štátom EZVO, ktorého sa táto situácia priamo dotýka, ako aj krízový koordinátor vymenovaný Dozorným úradom EZVO.“

               2.V kapitole II sa za bod 47a [vykonávacie nariadenie Komisie (EÚ) č. 16/2011] vkladá tento text:

               „47b.  32019 D 0300: Vykonávacie rozhodnutie Komisie (EÚ) 2019/300 z 19. februára 2019, ktorým sa stanovuje všeobecný plán krízového riadenia v oblasti bezpečnosti potravín a krmív (Ú. v. EÚ L 50, 21.2.2019, s. 55).

               Ustanovenia rozhodnutia sa na účely tejto dohody vykladajú s touto úpravou:

               Ak Komisia zistí, že nastala situácia uvedená v článku 56 ods. 1 nariadenia (ES) č. 178/2002, ktorá sa priamo dotýka štátu EZVO, a zostaví krízovú jednotku v súlade s článkom 56 ods. 2 nariadenia (ES) č. 178/2002, na činnosti krízovej jednotky sa priamo zúčastňuje krízový koordinátor vymenovaný štátom EZVO, ktorého sa táto situácia priamo dotýka, ako aj krízový koordinátor vymenovaný Dozorným úradom EZVO.“

               3.Text bodu 31 (rozhodnutie Komisie 2004/478/ES) v kapitole I časti 7.2 a bodu 43 (rozhodnutie Komisie 2004/478/ES) v kapitole II sa vypúšťa.

               Článok 2

               Znenie vykonávacieho rozhodnutia (EÚ) 2019/300 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 3

               Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP
                  2*.

               Článok 4

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli […]

                  Za Spoločný výbor EHP

                  predseda/predsedníčka

                  [...]

                  tajomníci

                  Spoločného výboru EHP

                     [...]

                     (1)

                        Ú. v. EÚ L 50, 21.2.2019, s. 55.

                     (2)
                  *
                        [Ústavné požiadavky neboli oznámené.] [Ústavné požiadavky boli oznámené.]